2013.gada Rīkojums Nr.

Rīgā (prot Nr. .§)

**Par sabiedrisko komisiju 2013.gada 21.novembra Zolitūdes traģēdijas apstākļu izvērtēšanai**

1. Lai nodrošinātu vispusīgu 2013.gada 21.novembra Zolitūdes traģēdijas (tirdzniecības centrā Priedaines ielā 20, Rīgā) apstākļu izvērtēšanu, atbalstīt priekšlikumu izveidot sabiedrisko komisiju (turpmāk – komisija) šādā sastāvā:

Komisijas priekšsēdētājs

Jānis Kažociņš – bijušais Satversmes aizsardzības biroja direktors

Komisijas locekļi:

Baiba Rubesa – pārvaldības speciāliste

Ināra Šteinerte – Goda tiesnese, bijusī Rīgas apgabaltiesas tiesnese

Inese Voika – biedrības "Sabiedrība par atklātību – Delna" padomes priekšsēdētāja

2. Noteikt, ka komisija darbojas līdz 2014.gada 31.decembrim.

3. Noteikt komisijai šādus uzdevumus:

3.1. izvērtēt Zolitūdes traģēdijas tiešos un netiešos cēloņus, glābšanas darbu un traģēdijas seku likvidēšanas procesu, atbildīgo dienestu un amatpersonu rīcības efektivitāti, kā arī normatīvā regulējuma darbības efektivitāti būvniecības, publisko iepirkumu un civilās aizsardzības jomā saistībā ar Zolitūdes traģēdiju;

3.2. reizi trijos mēnešos iesniegt Ministru prezidentam ziņojumu par komisijas darba rezultātiem. Noslēdzot komisijas darbību, iesniegt gala ziņojumu Ministru prezidentam izskatīšanai Ministru kabinetā. Gala ziņojumā ietvert šā rīkojuma 3.1.apakšpunktā minēto apstākļu izvērtējumu, kā arī priekšlikumus normatīvā regulējuma pilnveidošanai;

3.3. sniegt Ministru prezidentam priekšlikumus par nepieciešamajiem grozījumiem normatīvajos aktos, lai virzītu tos izskatīšanai Ministru kabinetā;

3.4. nodot procesa virzītājam komisijas darbības rezultātā iegūto informāciju, ja tā ir nozīmīga Zolitūdes traģēdijas izmeklēšanai;

3.5. nodrošināt sabiedrības sniegtās informācijas apstrādi un izvērtēšanu;

3.6. regulāri sniegt sabiedrībai informāciju par komisijas darbu un nodrošināt komisijas darba caurskatāmību.

4. Komisijai ir tiesības:

4.1. pieprasīt un saņemt no valsts un pašvaldību iestādēm komisijas darbībai nepieciešamo informāciju, kā arī uzaicināt minēto iestāžu pārstāvjus uz komisijas sēdēm paskaidrojumu sniegšanai;

4.2. lūgt fiziskām un juridiskām personām, ievērojot brīvprātības principu, sniegt komisijas darbībai nepieciešamo informāciju, kā arī uzaicināt fiziskās personas un juridisko personu pārstāvjus uz komisijas sēdēm informācijas sniegšanai;

4.3. piesaistīt komisijas darbam ekspertus.

5. Komisija savā darbībā ievēro Kriminālprocesa 396.panta pirmajā daļā ietverto regulējumu par pirmstiesas kriminālprocesā iegūto ziņu aizsardzību.

6. Komisijas sēdes sasauc komisijas priekšsēdētājs pēc savas iniciatīvas vai pēc vismaz divu komisijas locekļu ierosinājuma.

7. Komisijas sēdes vada komisijas priekšsēdētājs vai priekšsēdētāja prombūtnes laikā – viņa norīkotais komisijas loceklis.

8. Komisija ir lemttiesīga, ja komisijas sēdē piedalās vismaz puse no tās sastāva.

9. Komisija lēmumus pieņem balsojot. Komisijas lēmums tiek pieņemts, ja par to nobalso vismaz puse no klātesošajiem komisijas locekļiem.

10. Komisijas sēdes tiek protokolētas. Komisijas sēdes protokolē Valsts kancelejas amatpersona. Komisijas sēdes protokolētājam nav balsstiesību. Protokolu paraksta komisijas priekšsēdētājs.

11. Komisijas sēdes ir slēgtas. Komisijas priekšsēdētājs var pasludināt komisijas sēdi par atklātu.

12. Lai nodrošinātu komisijas darbību, komisijas priekšsēdētājs var iesniegt ar Finanšu ministriju un Tieslietu ministriju saskaņotu argumentētu finansējuma pieprasījumu Valsts kancelejā, lai virzītu to izskatīšanai Ministru kabinetā.

Ministru prezidents Valdis Dombrovskis

Ekonomikas ministrs,

vides aizsardzības un

reģionālās attīstības ministra

pienākumu izpildītājs Daniels Pavļuts